โครงการชลประทานอุตรดิตถ์ เตรียมเสนอโครงการงานก่อสร้างอาคารป้องกันตลิ่งท้ายประตูระบายน้ำคอรุม ต่อ ครม.สัญจร ที่จังหวัดเพชรบูรณ์
รายงานพิเศษ  โครงการชลประทานอุตรดิตถ์ เตรียมเสนอ ครม.สัญจร ที่จังหวัดเพชรบูรณ์ พิจารณาโครงการงานก่อสร้างอาคารป้องกันตลิ่งท้ายประตูระบายน้ำคอรุม เพื่อพัฒนาแหล่งน้ำทางการเกษตร ลดผลกระทบจากน้ำท่วม และแก้ปัญหาน้ำกัดเซาะตลิ่ง 

เสียงสะท้อนความเดือดร้อนของนายธีระนันท์ หลวงนันท์ ชาวตำบลคอรุม อำเภอพิชัย จังหวัดอุตรดิตถ์ ซึ่งอยู่ริมคลองละมุง หรือคลองสวรรคโลก-พิชัย ทางผันน้ำจากแม่น้ำยมสู่แม่น้ำน่าน เพื่อลดผลกระทบจากน้ำท่วมจังหวัดสุโขทัย ปริมาณน้ำที่ผันมาระบายสู่แม่น้ำน่านกัดเซาะตลิ่ง โดยเฉพาะจุดบรรจบของแม่น้ำน่านกับคลองละมุง ทำให้เกิดกระแสน้ำวนรุนแรง กัดเซาะตลิ่งจนทรุดตัวเข้าใกล้บ้านพักอาศัยของราษฎรที่อาศัยอยู่บริเวณดังกล่าว

นายเจษฎา ลิ้มศรีตระกูล นายอำเภอพิชัย กล่าวว่า ราษฎรที่อยู่บริเวณนี้มีจำนวน 4 ครัวเรือน ถูกกัดเซาะเข้ามาเรื่อยๆ เฉพาะระยะ 2 – 3 ปีนี้ ที่ริมตลิ่งระยะยาวกว่า 100 เมตร ถูกกัดเซาะเข้ามากว่า 20 เมตรแล้ว หากมีการสร้างอาคารป้องกันตลิ่งก็จะสร้างความสบายใจให้กับชาวบ้านได้

ความเดือดร้อนของราษฎรดังกล่าว ประกอบกับการพัฒนาแหล่งน้ำเพื่อการเกษตร นำไปสู่การเสนอโครงการงานก่อสร้างอาคารป้องกันตลิ่งท้ายประตูระบายน้ำคอรุม ตำบลคอรุม อำเภอพิชัย จังหวัดอุตรดิตถ์ โดยโครงการชลประทานอุตรดิตถ์ ต่อที่ประชุมคณะรัฐมนตรีนอกสถานที่อย่างเป็นทางการ ที่จังหวัดเลยและเพชรบูรณ์ ระหว่างวันที่ 17 – 18 กันยายนนี้ ซึ่งจะทำให้สามารถเพิ่มอัตราการระบายน้ำจากเดิม 100 ลูกบาศก์เมตร/วินาที เป็น 200 ลูกบาศก์เมตร/วินาที และลดระยะเวลาในการระบายน้ำจากจังหวัดสุโขทัย จากเดิม 10 ชั่วโมง เป็น 6 ชั่วโมง ที่สำคัญคือความเดือดร้อนของราษฎรริมคลองละมุงกว่าจะได้รับการเยียวยา


ยุวรรณดา / สวท.อุตรดิตถ์